Ħamsa u għoxrin student mill-iskola sekondarja subien taż-Żokrija l-Mosta temmew proġett li permezz tiegħu ħarġu cd b’kanzunetti differenti li iżda huma kollha mibnija fuq kitbiet diversi ta’ Trevor Zahra. Għaxar kanzunetti kollha fuq stejjer ta’ annimali differenti bis-cd ngħatat l-isem ta’ Mid-Djarju ta’. Dan il-proġett ta’ 25 student mill-iskola sekondarja subien taż-Żokrija l-Mosta, flimkien mal-għalliema tagħhom, kien iffinanzjat mill-programm Imprenditorija għal-Skema Edukattiva 2014 offrut mill-Ministeru għall-Ekonomija, Investiment u Intrapriżi Żgħar. Il-proġett sar bil-ħsieb li l-kanzunetti jkunu kollha mibnija fuq diversi kitbiet u stejjer tal-awtur Trevor Zahra li kiteb ħafna dwar l-annimali. Mill-istorja tal-kelb, għal dik tal-pitiross u saħansitra fuq il-ġurdien, l-oriġinalità fil-kitbiet ta’ Trevor Zahra, u għalhekk f’dawn il-kanzunetti wkoll, ma tonqosx. Dan il-proġett għen lill-istudenti biex mhux biss jaħdmu flimkien imma wkoll biex jiskopru iżjed it-talenti tagħhom.